Solidariteit behaal reuse-oorwinning vir Telkom-lede - Solidariteit WêreldSolidariteit Wêreld
Tuis › Nuuskantoor › Solidariteit behaal reuse-oorwinning vir Telkom-lede
Solidariteit het vandeesweek vir die tweede keer 'n arbitrasietoekenning teen Telkom gewen in verband met die interpretering van die salarisverhogings vir Telkom-werknemers in April 2017.
Solidariteit het in 2016 met Telkom 'n ooreenkoms aangegaan waarin die partye op 'n 6%-salarisverhoging ooreengekom het. Telkom het egter in April 2017 nie die bepalings van die ooreenkoms nagekom nie, maar het eensydig besluit om die 6%-verhoging op die 50ste persentiel van elke individu se funksionele area te bereken, en nie soos per ooreenkoms op die totale pakket van elke individuele werknemer nie.
Hierdie saak sloer reeds sedert 2017 deurdat Telkom die eerste arbitrasietoekenning ten gunste van Solidariteit op hersiening geneem het. Die saak is op hersiening na die arbeidshof geneem, dit is weer terugverwys na arbitrasie, en na etlike moeilike dae van arbitrasie vanaf Februarie 2020 tot Mei 2021 het Solidariteit weereens die saak gewen.
Volgens Linda Senekal, sektorkoördineerder in die Professionele Bedryf, is die oorwinning groot in dié sin dat 'n groot instelling soos Telkom gewaarsku is om nie ligtelik met ooreenkomste om te gaan nie. Solidariteit het die ooreenkoms geteken met die mandate wat hy vanaf sy lede ontvang het, en Solidariteit sou nie 'n ooreenkoms aanvaar het wat nie in die werknemers se beste belang was nie.
Die hof het beslis dat Telkom die werknemers moet vergoed ingevolge die ooreenkoms soos ooreengekom in 2016, wat beteken die 6%-salarisverhoging moet op die individu se totale pakket wees. Werknemers moet dus ingevolge die ooreenkoms terugwerkend vergoed word vanaf 1 April 2017, waar van toepassing.
"Dit is vir ons 'n groot aanduiding dat werknemers die beskerming van vakbonde nodig het om teen hierdie tipe gedrag van werkgewers beskerm te word. Die gemiddelde werknemer en selfs die interne vakbonde sal eenvoudig nie die regsagtergrond en kapasiteit hê om hierdie grootskaalse sake te hanteer nie," voeg Senekal by.
Solidariteit se grootste oorwinning in verband hiermee is om vir Telkom te maan om in die toekoms die regte ding te doen en aan ooreenkomste gehoor te gee, en nie bloot net eensydig sy ooreenkomste en beleide te wysig ten koste van werknemers nie.
Hierdie is 'n massiewe oorwinning en dit beteken dat salarisverhogings terugwerkend aan Telkom-lede uitbetaal gaan word. Dit is vir Solidariteit 'n voorreg om uitdagings soos hierdie namens Solidariteit-lede aan te pak.